李白
草创大还，赠柳官迪
天地为橐籥，周流行太易。造化合元符，交媾腾精魄。
自然成妙用，孰知其指的。罗络四季间，绵微无一隙。
日月更出没，双光岂云只。姹女乘河车，黄金充辕轭。
执枢相管辖，摧伏伤羽翮。朱鸟张炎威，白虎守本宅。
相煎成苦老，消铄凝津液。仿佛明窗尘，死灰同至寂。
捣冶入赤色，十二周律历。赫然称大还，与道本无隔。
白日可抚弄，清都在咫尺。北酆落死名，南斗上生籍。
抑予是何者，身在方士格。才术信纵横，世途自轻掷。
吾求仙弃俗，君晓损胜益。不向金阙游，思为玉皇客。
鸾车速风电，龙骑无鞭策。一举上九天，相携同所适。